[ca] El projecte es centra en el disseny i desenvolupament d'una interfície hàptica per adaptar les plaques de vitroceràmica i inducció. El principal objectiu és adaptar les plaques de cocció existents per fer-les més accessibles per a les persones cegues. D'aquesta forma es garanteix la seva seguretat, autonomia i es millora la seva experiència a la cuina. Això implica dissenyar una interfície hàptica que faciliti la identificació dels controls i les zones de cocció. La metodologia utilitzada es basa en el Disseny Centrat en l'Usuari (DCU). Inicialment, s'ha realitzat una investigació qualitativa per identificar les necessitats i dificultats dels usuaris finals. S'han utilitzat eines com els personatges, escenaris, mapes d'empatia i user journeys per entendre millor el context d'ús. S'ha dut a terme un procés iteratiu de desenvolupament i prototipat, provant diverses maquetes i dissenys amb usuaris reals per recollir feedback i millorar la solució. Els resultats mostren que les plaques de vitroceràmica i inducció actuals no estan adaptades per a persones cegues, creant una barrera significativa per a la seva independència a la cuina. La solució proposada, basada en plantilles específiques que ajuden a localitzar les zones de cocció i els controls de manera precisa, ha demostrat ser pràctica i segura. Per calcular els pressupostos del treball, s'ha desenvolupat una anàlisi exhaustiva dels costos de fabricació i muntatge de la interfície hàptica. Aquesta anàlisi inclou els costos d'enginyeria, els preus de compra dels materials, el processament de les peces, i els acabats superficials necessaris. Els primers lots es fabricaran a petita escala amb proveïdors externs per a la producció de les làmines de PMMA i les peces de motlle, mentre que es comprarà una talladora làser per a la producció interna. El projecte conclou que l'aplicació de la metodologia DCU ha estat fonamental per identificar i satisfer les necessitats dels usuaris finals. La solució desenvolupada no només millora la seguretat i l'eficiència de les persones cegues a la cuina, sinó que també contribueix a la seva autonomia.

[en] The project focuses on the design and development of a haptic interface to adapt ceramic and induction cooktops. The main objective is to adapt existing cooktops to make them more accessible for blind people. This ensures their safety, autonomy, and improves their experience in the kitchen. This involves designing a haptic interface that facilitates the identification of controls and cooking zones. The methodology used is based on User-Centered Design (UCD). Initially, qualitative research was conducted to identify the needs and difficulties of the end users. Tools such as personas, scenarios, empathy maps, and user journeys were used to better understand the context of use. An iterative development and prototyping process was carried out, testing various mockups and designs with real users to gather feedback and improve the solution. The results show that current ceramic and induction cooktops are not adapted for blind people, creating a significant barrier to their independence in the kitchen. The proposed solution, based on specific templates that help locate the cooking zones and controls precisely, has proven to be practical and safe. To calculate the project's budget, an exhaustive analysis of the costs of manufacturing and assembling the haptic interface was developed. This analysis includes engineering costs, material purchase prices, parts processing, and necessary surface finishes. The initial batches will be manufactured on a small scale with external suppliers to produce PMMA sheets and mold parts, while a laser cutter will be purchased for in-house production. The project concludes that the application of UCD methodology has been fundamental in identifying and meeting the needs of the end users. The developed solution not only improves the safety and efficiency of blind people in the kitchen but also contributes to their autonomy.